Ogled o pogledu

Od svega što naš pogled zapazi najsnažnije doživljavamo sam pogled. Pogled usmjeren prema nama. Naravno, ne bilo kamo, nego upravo u oči. I ne mora to nužno i isključivo biti tuđi pogled. I naše vlastite oči koje gledaju iz odraza mogu nas ponekad iznenaditi. Ne toliko u sigurnoj intimi kupaonice, bila ona doma ili gdjegod mi prilazili zrcalu s namjerom da se pogledamo, koliko tijekom šetnje, u nenadanom refleksu nekoga izloga... Dakako, situacije kada nam put prepriječe radnici koji upravo u tom trenutku nose ogledalo preko ulice ili kada se saginjemo nad mirnu površinu vode ipak su daleko rjeđe, rezervirane za likove iz fikcija i mita. No na njih smo (na vlastite oči) uglavnom navikli – jer moramo s njima živjeti, nema nam druge - te dopuštamo svome pogledu da nas ispitivački promatra.

Međutim, sjetite se susreta, točnije sudara dvaju pogleda; kada ugledamo pogled kao da smo pogođeni naponom, indiferentni ne možemo nikako ostati. Doista, kada se ukrste dva pogleda odbiju se jedan od drugoga snagom na kojoj bi im pozavidjela i najpotentnija loptica skočica. Tek osmijeh ublažava nelagodu kao prateći mehanizam kojim korigiramo svoju nametljivost, ulazak u tuđu privatnost. Postoje, doduše, i okorjeli cinici ili drukčije pomaknute ličnosti koje ne sklanjaju pogled, nego nastave zuriti. S druge pak strane, samo pogledi zaljubljenih mogu uzajamno trajati.

U radovima Marije Matić pogled je žarište, žarište što ga čine, najčešće, dvije crne točke kojima intenzivno promatra promatrača. Rijetko kada taj pogled nije usmjeren u naše oči nego nekamo pored, izvan neposrednoga okularnog kontakta. Okvir tim očima čini karikaturalno - s djetinjim, ali ozbiljnim karakterom - izvedeno lice (ponegdje i tijelo te naznake ambijenta) koje ispoljava različita, nimalo laka ili površna duševna stanja. Radovi su to koji manifestiraju dubinu zapažanja i brzinu izvođenja; crte su vučene snažno, bez korekcija jer one tu nisu potrebne, a rezultat su i izdvojene, usamljene linije i zamršenost nastala u srazu ritmičkih paralela s vihorom prepleta, sve do crtačkoga gustiša koji prelazi u nepronične plohe.

Lani sam, obilazeći izložbu na 34. salonu mladih, kao član žirija koji je odlučivao o nagradi *Iva Vraneković - umjetnik umjetniku -* među traženjima i nastojanjima koja su nerijetko otkrivala kalkulantska promišljanja, isforsirana i nategnuta ostvarenja – s lakoćom zapazio, izdvojio i, napokon, složio se s prosudbama Tomislava Buntaka i anonimnoga filantropa (kao preostalim članovima žirija u kojemu je duhom bio prisutan i u međuvremenu blagopreminuvši Vladimir Dodig Trokut) o nizu od pet velikih slika i jedne skulpture koji su nas okupljeni dočekali u *Bačvi.* Njihova je autorica izrazito svježom ekspresivnošću prikazala djecu (*Malene*, kako ih je nazvala), a kroz njihova lica i govor tijela, ostvarila sažeti raspon uvjerljivih emotivnih iskaza. Prošlogodišnji zaključci o obećavajućoj umjetničkoj kvaliteti i iskrenosti kreativnoga čina dobili su – na zadovoljstvo spomenutoga žirija - potvrdu u aktualnom autoričinom odabiru autoportreta i pripadajućih uloga koje njima donosi te ovom prezentacijom pred publiku iznosi.

Nikola Albaneže